**Luonnos 19.5.2020**

**Valtioneuvoston asetus ravinteiden kierrätyksen hankkeisiin myönnettävästä valtionavustuksesta**

**1 § Soveltamisala**

Tässä asetuksessa säädetään valtion varoista myönnettävästä valtionavustuslain 5 §:n 3 momentin mukaisesta valtionavustuksesta vesiensuojelua edistäviin ravinteiden kierrätyksen hankkeisiin.

Jos avustusta myönnetään taloudelliseen toimintaan, avustukseen sovelletaan joko mitä tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti annetussa komission asetuksessa (EU) N:o 651/2014 (*yleinen ryhmäpoikkeusasetus*) säädetään tai mitä Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen annetussa komission asetuksessa (EU) N:o 1407/2013 (*de minimis -asetus*) säädetään.

[**2 § Määritelmät**] jos tarvitaan

**3 § Valtionapuviranomainen**

Valtionavustuslaissa tarkoitettuna valtionapuviranomaisena tämän asetuksen nojalla myönnettävässä avustuksessa toimii ympäristöministeriö.

**4 § Avustettavat hankkeet**

Valtionavustusta voidaan myöntää hankkeisiin:

1. jotka vähentävät ravinteiden pääsyä vesistöihin, poistavat ravinteita vesistöistä ja kierrättävät ravinteita;
2. joissa parannetaan sivuvirtojen, jätevesien ja puhdistamolietteiden laatua ja käsittelymenetelmiä ravinteiden ja orgaanisen aineen talteenottamiseksi ja kierrättämiseksi;
3. joissa kehitetään erilaisten sivuvirtojen ja lietteen käytön riskien arviointia ja hallintaa;
4. jotka muulla tavalla edistävät vesiensuojelua ravinteiden kierrätyksellä.

**5 § Avustuksen myöntämisen yleiset edellytykset ja rajoitukset**

Avustuksen myöntäminen perustuu kokonaisharkintaan sekä arviointiin hankkeiden odotetusta vaikuttavuudesta vesien hyvän tilan tavoitteeseen pääsemiseksi sekä kustannustehokkuudesta, laadusta ja toteuttamiskelpoisuudesta. Harkinnassa otetaan huomioon myös hankkeen vaikutukset kiertotalouteen.

Kun avustukseen sovelletaan yleistä ryhmäpoikkeusasetusta, ympäristöministeriö ei saa myöntää tukea sellaiselle vaikeuksissa olevalle yritykselle, jota tarkoitetaan ryhmäpoikkeusasetuksen 2 artiklan 18 kohdassa. Tukea ei saa myöntää eikä myönnettyä tukea antaa, jos tuen hakija ei ole noudattanut eräiden valtion tukea koskevien Euroopan yhteisöjen säännösten soveltamisesta annetun lain (300/2001) 1 §:ssä tarkoitettua tuen takaisinperintäpäätöstä.

**6 § Avustuksen saaja**

Avustusta voidaan myöntää kunnille, yhdistyksille, yrityksille ja muille yhteisöille lukuun ottamatta valtion virastoja ja laitoksia.

**7 § Avustuksen enimmäismäärä**

Avustus voi kattaa hyväksyttävät kustannukset kokonaan tai osittain.

Poiketen siitä mitä 1 momentissa säädetään, kun avustukseen sovelletaan yleistä ryhmäpoikkeusasetusta, avustuksen enimmäismäärä määräytyy yleisen ryhmäpoikkeusasetuksen 25 tai 36 artiklan mukaisesti.

**8 § Hyväksyttävät kustannukset**

Avustusta voidaan myöntää seuraaviin välttämättömiin ja kohtuullisiin kustannuksiin:

1) hankkeen henkilöstökustannukset;

2) matkakustannukset;

3) välittömästi hankkeen toteuttamiseen liittyvät hankintakustannukset;

4) vaikutusten seurannan kustannukset;

5) muut hankkeen toteuttamisen kustannukset.

Poiketen siitä, mitä 1 momentissa säädetään, hyväksyttävät kustannukset määräytyvät yleisen ryhmäpoikkeusasetuksen 25 tai 36 artiklan mukaisesti, kun avustukseen sovelletaan yleistä ryhmäpoikkeusasetusta.

**9 § Voimaantulo**

Tämä asetus tulee voimaan xx päivänä xkuuta 2020 ja on voimassa 31 päivään joulukuuta 2026.